Krajniak, Milan, dočasne poverený minister práce, sociálnych vecí a rodiny SR (2023-02-07):
Ďakujem veľmi pekne, pán podpredseda. Vážené dámy a páni, chcel by som veľmi oceniť veľmi korektnú diskusiu počas celého prerokovávania tejto novely zákona o hmotnej núdzi v prvom čítaní aj na výbore, aj pri rozhovoroch s poslancami a poslankyňami Národnej rady. Chcel by som vás ešte poprosiť okrem toho, o čom sme spolu diskutovali, prípadne na výbore aj boli schválené také spoločné pozmeňováky, predsa len poprosiť o jednu zmenu, o ktorú som poprosil pani poslankyňu Drábikovú, ktorá prednesie jeden technický pozmeňujúci návrh. Skúsim vám objasniť, o čo ide. Životné minimum sa na Slovensku už roky stanovuje na základe dvoch veličín, pričom sa vyberie vždy tá nižšia. Jednou veličinou je čistý príjem domácnosti, druhou veličinou je tzv. nízkopríjmová inflácia. My sme dospeli k tomu aj vzhľadom na to, že aj dôchodky sa valorizujú o tzv. dôchodcovskú infláciu, že by bolo dobré zjednotiť tento systém a urobiť to tak, aby aj životné minimum sa stanovovalo tzv. nízkopríjmovou infláciou a oceňujem, že, myslím, konsenzom na výbore vlastne všetci poslanci toto podporili. Vzhľadom na to, že na to chceme, sme chceli na to nabehnúť postupne v dvoch rokoch, aby tá záťaž na štátny rozpočet nebola v tomto roku nejaká výrazná, tak sme na výbore vlastne navrhli pozmeňovák, ktorý vlastne výbor schválil, že tento rok by to bolo 80% nízkopríjmovej inflácie a od budúceho roka by to bolo vlastne 100 % nízkopríjmovej inflácie. Ale kolegovia ma informovali z ministerstva financií, že tento týždeň bude zverejnená najčerstvejšia makroekonomická prognóza a zatiaľ čo ešte pred týždňom, keď som vás na výbore informoval, to bolo tak, že podľa tej prognózy doterajšej, tá nízkopríjmová inflácia mala byť vyššia o 16,2 % a čisté príjmy domácnosti mali byť vyššie zhruba o 9,6 %. Tak v takom prípade vlastne tých 80 % nízkopríjmovej inflácie v tomto roku by bolo približne navýšenie o 13 %. Podľa novej makroekonomickej prognózy sú ale čísla iné a to konkrétne také, že tá nízkopríjmová inflácia bude približne na úrovni 12,8 % a čisté príjmy domácností budú tesne nad 13 %. Čiže chcem vás len poprosiť o úpravu toho jedného pozmeňováku, ktorý na výbore bol schválený. Chcel by som poprosiť potom pani spravodajkyňu, že by o tomto dala z tej spoločnej správy z výboru hlasovať zvlášť a pripravili sme nový pozmeňovák, ktorý by stanovil, že vlastne už tento rok by sa započítala 100 % nízkopríjmovej inflácie z hľadiska toho prepočtu, o koľko by sa zvyšovalo životné minimum. Je to približne to isté navýšenie. Ide iba o to, že aj vzhľadom na novú makroekonomickú prognózu, aby sme to životné minimum zvýšili čo najviac. Čiže jediná zmena v porovnaní s tým, čo kolegovia schválili na výbore, je v tom, že odtiaľ vypadáva prechodné ustanovenie na tento rok, že sa životné minimum zdvihne na 80 % nízkopríjmovej inflácie, ale bude tam rovno, že od 1. 7. to bude vlastne o toľko, koľko je nízkopríjmová inflácia. Čiže ešte raz zopakujem tie čísla, prečo to robíme. Doteraz bola prognóza taká, že čistý príjem domácností bol 9,6 %. Nízkopríjmová inflácia mala byť 16,2 %, ale podľa novej makroekonomickej prognózy, ktorá bude zverejnená tento týždeň, by tie čisté príjmy domácností mali byť tesne nad 13 a nízkopríjmová inflácia zhruba 12,8. Čiže preto odporúčam tento technický pozmeňovák schváliť. Ďakujem veľmi pekne a budem reagovať na vaše podnety z rozpravy. Ďakujem.